นายกฯสั่งเกาะติดค่าบาทใกล้ชิด
นายกฯ สั่งเกาะติดสถานการณ์เงินบาทแข็งใกล้ชิด สั่งธปท.หาแนวทางดูแลเอสเอ็มอี
10 เม.ย. 2556

นายกฯ สั่งเกาะติดสถานการณ์เงินบาทแข็งใกล้ชิด สั่งธปท.หาแนวทางดูแลเอสเอ็มอี 
นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) กล่าวภายหลังเข้าร่วมประชุมกับคณะทำงานกำกับการบริหารนโยบายเศรษฐกิจ ซึ่งมี น.ส.ยิ่งลักษณ์ ชินวัตร นั่งเป็นประธาน ที่ตึกไทยคู่ฟ้า ทำเนียบรัฐบาล ในช่วงเช้าวันนี้ (10 เม.ย.) เพื่อติดตามสถานการณ์ค่าเงินบาทแข็งค่า ว่า นายกรัฐมนตรีได้แสดงความเป็นห่วงการแข็งค่าของเงินบาท พร้อมสั่งให้ติดตามสถานการณ์อย่างใกล้ชิด และวางมาตรการดูแลให้ความช่วยเหลือผู้ประกอบการที่ได้รับกระทบ โดยเฉพาะกลุ่มผู้ประกอบการขนาดกลางและขนาดย่อม (เอสเอ็มอี) 
นายประสาร กล่าวว่า ในช่วงนี้ยอมรับว่าค่าเงินบาทแข็งค่าเร็วจนเกินไป ส่งผลกระทบกับผู้ประกอบการส่งออกบ้าง แต่จากผลการศึกษา ปัจจัยจากค่าเงินไม่ได้กระทบการขยายตัวของภาคการส่งออกมากเท่ากับภาวะเศรษฐกิจคู่ค้าสำคัญชะลอ อย่างไรก็ตามได้ขอความร่วมมือไปยังธนาคารพาณิชย์ให้ช่วยอำนวยความสะดวกกับผู้ประกอบการด้านต่างๆ ที่เกี่ยวข้องกับอัตราแลกเปลี่ยน เช่น การซื้อป้องกันความเสี่ยงอัตราแลกเปลี่ยน การบริหารความเสี่ยงต่างๆ รวมทั้งได้สั่งการให้มีการติดตามการไหลเข้าของเงินทุนเคลื่อนย้ายว่ามีความผิดปกติหรือไม่อย่างใกล้ชิดด้วย 
ทั้งนี้ ในช่วงเช่าวันนี้การเคลื่อนไหวของเงินบาทปรับตัวแข็งคาขึ้นอีก โดยค่าแข็งค่าสุดที่ระดับ 28.90 บาทต่อเหรียญสหรัฐ แข็งค่าขึ้นจากวันก่อนหน้าที่แข็งค่าสุดของวันที่ 28.95 บาทต่อเหรียญสหรัฐ อย่างไรก็ตามนักค้าเงินธนาคารพาณิชย์คาดว่าวันนี้เงินบาทน่าจะเคลื่อนไหวในกรอบ 29.00 -28.90 บาทต่อเหรียญสหรัฐได้ เพราะหากเคลื่อนไหวผิดปกติไปมากทางการน่าจะต้องเข้าดูแล